សហរដ្ឋ​អាមេរិក​ដាក់​ទណ្ឌកម្ម​លើ​សហគ្រាស​ពីរ​បន្ថែម​ទៀត​របស់​មីយ៉ាន់ម៉ា
សហគ្រាស Myanma Timber Enterprise «ទទួល​ខុស​ត្រូវ​លើ​ការ​ផលិត​និង​នាំ​ចេញ​ក្ដារ​បន្ទះ​ក្នុង​នាម​របប​យោធា​មីយ៉ាន់ម៉ា» និង​ជា «ប្រភព​បង្កើត​ចំណូល​ដ៏​សំខាន់​មួយ​សម្រាប់​រដ្ឋាភិបាល»។ នេះ​បើ​តាម​ការ​បញ្ជាក់​របស់​របស់​ក្រសួង​ហិរញ្ញវត្ថុ​សហរដ្ឋ​អាមេរិក។
សហរដ្ឋអាមេរិកបានដាក់ទណ្ឌកម្មលើសហគ្រាសពីរបន្ថែមទៀត ដែលគ្រប់គ្រងដោយរដ្ឋនៃប្រទេសមីយ៉ាន់ម៉ា។ សហគ្រាសទាំងពីរនោះគឺសហគ្រាស Myanma Timber Enterprise និងសហគ្រាស Myanmar Pearl Enteprise។ ការដាក់ទណ្ឌកម្មនេះ គឺដើម្បីដាក់សម្ពាធបន្ថែមទៀតលើរបបយោធាមីយ៉ាន់ម៉ា ដែលបានធ្វើរដ្ឋប្រហារដណ្ដើមអំណាច កាលពីថ្ងៃទី ១ ខែកុម្ភៈកន្លងមក។ អ្នកស្រី Andrea Gacki ប្រធានការិយាល័យគ្រប់គ្រងទ្រព្យសម្បត្តិបរទេសនៃក្រសួងហិរញ្ញវត្ថុសហរដ្ឋអាមេរិក បានបញ្ជាក់ថា៖ «យោធាមីយ៉ាន់ម៉ាបានទទួលប្រាក់កម្រៃដ៏សំខាន់ពីសហគ្រាសរដ្ឋនានានៅក្នុងទីផ្សារធនធានធម្មជាតិ។ ការដាក់ទណ្ឌកម្មនៅថ្ងៃនេះបង្ហាញឲ្យឃើញពីការតាំងចិត្តរបស់សហរដ្ឋអាមេរិក នៅក្នុងការដៅលើបណ្ដាញផ្តល់ថវិកាដ៏សំខាន់នេះ និងនៅក្នុងការជំរុញឲ្យមានការទទួលខុសត្រូវសម្រាប់អ្នកធ្វើរដ្ឋប្រហារ និងអ្នកធ្វើឲ្យមានអំពើហិង្សាកើតឡើងជាបន្ត [នៅក្នុងប្រទេសមីយ៉ាន់ម៉ា]»។ គេនៅពុំទាន់ឃើញមានការឆ្លើយតបណាមួយភ្លាមៗពីរដ្ឋាភិបាលយោធាមីយ៉ាន់ម៉ានៅឡើយទេ។ សហគ្រាស Myanma Timber Enterprise «ទទួលខុសត្រូវលើការផលិតនិងនាំចេញក្ដារបន្ទះក្នុងនាមរបបយោធាមីយ៉ាន់ម៉ា» និងជា «ប្រភពបង្កើតចំណូលដ៏សំខាន់មួយសម្រាប់រដ្ឋាភិបាល»។ នេះបើតាមការបញ្ជាក់របស់របស់ក្រសួងហិរញ្ញវត្ថុសហរដ្ឋអាមេរិក។ រីឯសហគ្រាស Myanmar Pearl Enterprise វិញ គឺជាអ្នក «ទទួលខុសត្រូវលើការនេសាទ ការប្រមូលផល និងការបង្កាត់ពូជ oyster ក៏ដូចជាការចិញ្ចឹម ការប្រមូលផល និងការលក់គុជខ្យង» និងក៏ជា «ប្រភពបង្កើតចំណូលដ៏សំខាន់មួយសម្រាប់រដ្ឋាភិបាល» យោធាមីយ៉ាន់ម៉ាផងដែរ។ នេះបើយោងតាមការបញ្ជាក់បន្តរបស់ក្រសួងហិរញ្ញវត្ថុសហរដ្ឋអាមេរិក។ កន្លងមក សហរដ្ឋអាមេរិកបានដាក់ទណ្ឌកម្មរួចហើយលើមេដឹកនាំយោធា ក្រុមគ្រួសាររបស់ពួកគេ និងក្រុមហ៊ុនមួយចំនួននៅក្នុងប្រទេសមីយ៉ាន់ម៉ា។ កាលពីដើមខែនេះ សហរដ្ឋអាមេរិកបានដាក់ទណ្ឌកម្មលើសហគ្រាស Myanma Gems Enterprises (MGE) របស់រដ្ឋាភិបាលមីយ៉ាន់ម៉ា ដោយចាត់ទុកសហគ្រាសនេះថា ជាអ្នក «ទទួលខុសត្រូវលើសកម្មភាពជំនួញត្បូងថ្មទាំងអស់ នៅក្នុងប្រទេសមីយ៉ាន់ម៉ា»៕